Karolus, etc. Pietatis et meriti credimus opus agere si ad ea que divinis augmentum prestant obsequiis et fidelium devociones exequuntur, graciam nostre liberalitatis solitam prebeamus. Sane supplicationem humilem dilecti nostri Johannis Mercerii, decani ecclesie Autissiodorensis accepimus, continentem quod cum de bonis sibi a Deo collatis intendat et proponat dare et in elemosynam concedere, ac in perpetuum dimittere, ac fundare et dotare unam capellaniam quam construi et edificari fecit in ecclesia cathedrali Sancti-Stephani Autissiodorensis, ac honore Dei et gloriose Virginis-Marie, ac beatorum virginis Katherine et Marie-Magdalene, in qua siquidem capellania quatuor missas, pro sue anime ac parentum et benefactorum suorum remedio et salute singulis ebdomadis in perpetuum ordinavit celebrari, et pro hujusmodi suo laudabili proposito adimplendo, idem decanus dare et concedere ordinaverit triginta libras Turonenses annui et perpetui redditus, sine feudo et justicia. Videlicet decem libras Turonenses annui et perpetui redditus quos habet et acquisivit in villa Autissiodorensi, supra domum Delmete dicte la Chalemaide, et plures alias domos prope ipsam domum et in ejus circuitu existentes. Item centum solidos Turonenses annui et perpetui redditus quos habet supra certas domos, terras, vineas in civitate Autissiodorensi et locis circumvicinis, qui fuerunt deffuncti Johannis de Borbonio, filii quondam Droinii de Borbonio, civis Autissiodorensis; et quos centum solidorum redditus acquisivit frater Stephanus Phelipeti, religiosus Sancti-Germani Autissiodorensis diocesis a dicto Johanne de Borbonio, dum vivebat; et a quo religioso eosdem postmodum dictus decanus acquisivit; Item sex libras et decem solidos Turonenses annui similiter et perpetui redditus, quos habet supra quandam domum in villa Autissiodorensi, in burgo Sancti-Peregrini prope domum Johannis Chalaidini, quam tradidit in perpetuum Petro Pinart, alias de Senan et uxori sue, pro se et suis heredibus, pro dicto annuo redditu sive annua pensione dictarum sex librarum et decem solidos. Item sexaginta et decem solidos Turonenses annui similiter et perpetui redditus quas habet supra quadam domo sita in dicta villa Autissiodorensi, ante ecclesiam Fratrum-Predicatorum, quam tenuit ad vitam suam et heredum suorum pro dicta annua pensione LXX solidos, defunctus Alexander Feornus, et quos acquisivit a Johanne dicto Cuderie, cive Autissiodorensi; a quo idem Alexander dictam domum pro eadem pensione seu redditu tenuit et tenebat. Item pro dotatione et fundatione dicte capelle dedit et concessit unum arpentum vinee, vel circiter, in loco seu finagio ville Autissiodorensis Beletin, seu de Cleryon vulgariter nuncupato, situatum et totidem de vigneis in deserto ibidem, quas vineam et desertum pro redditu centum solidorum eidem capelle assignavit. Quosquidem redditus idem decanus detenet et possidet, et bona et legitima acquisicione, prout dicit; verum ut idem decanus suum laudabile propositum possit et valeat adimplere, habeatque in perpetuum roboris firmitatem, idem decanus, qui prout mente devota nobis apparuit, ad perficiendum dictum opus attenditur, toto corde nobis humiliter supplicavit, ut nostrum super hoc assensum prebere, sibique licentiam concedere dignaremur. Notum igitur facimus, tam presentibus quam futuris, quod nos premissa et ipsius decani devotione attendentes, que nobis et sibi salutaria reputamus predictis omnibus et singulis nostrum prebentes assensum, eidem decano concessimus et concedimus per presentes, ex nostris autoritate regia et gratia speciali, ut ipse, secundum ipsius ordinationem et devocionem, creare, fundare et construi facere, pariter et dotare dictam capellaniam et dictos redditus ad opus ipsius capellanie dare et concedere, in manus personarum ecclesiasticarum transferre ad augmentum divini cultus pro ipsius parentum, amicorum et benefactorum suorum, annuatim, remedio et salute, et eis in perpetuum dare et concedere, ac in ipsarum utilitatem convertere posset et valeat, absque eo quod prefate persone ecclesiastice in quarum manibus dictus redditus fuerint translati, alienare vel distrahere, aut extra manus suas in toto vel in parte ponere mittere teneantur, aut ad hoc valeant coactari vel compelli, quacumque de causa; sed omnia et singula, sicut superius sunt expressa, tanquam suam rem propriam ecclesiasticam habeant, teneant et possideant, habere et retinere possint et valeant, ac perpetuo possidere modo et forma quibus decanus ea tenet et possidet; dantes, tenore presentium, in mandatum dilectis et fidelibus consiliariis nostris camere nostrorum Parisiorum computorum, ac super facto dominiorum et thesaurario, ceterisque justitiis et officiariis nostris, presentibus et futuris, eorumque locatenentibus et eorum cuibus quod prefatum decanum et gentes ecclesiasticas predictos nostra presenti gratia, uti faciantur permittens, pacifice et quiete, ipsoque, vel eorum aliquem in contrarium nullatenus molestantes. Quia sic fieri volumus, non obstante usu et statuto, ordinacionibus et mandato nostris in contrario editis quibuscumque. Quod ut futurum et stabile permaneat in futurum, sigillum nostrum presentibus litteris duximus apponendum, nostro in alio et alieno in omnibus jure salvo. Datum Parisius, mense junio, anno Domini M. CCC. LXXIX, regni vero nostri sexto decimo.